**Jahseh Dwayne Ricardo Onfroy** (23. tammikuuta 1998 – 18. kesäkuuta 2018), taiteilijanimeltään **XXXTentacion**, oli yhdysvaltalainen rap-artisti ja sanoittaja. Hän syntyi ja asui elämänsä Floridan osavaltiossa Yhdysvalloissa.

Onfroy nousi julkisuuteen SoundCloud-palvelussa julkaisemista kappaleistaan keväällä 2014. Hän julkaisi lyhyen uransa aikana kaksi studioalbumia, debyyttialbumin *17* vuonna 2017 ja toisen albumin, Yhdysvalloissa listaykköseksi nousseen *?* seuraavana vuonna.

Onfroy ammuttiin kuoliaaksi ryöstön yhteydessä 20 vuoden ikäisenä kesäkuussa 2018.

Lapsuus
-------

Jahseh Dwayne Ricardo Onfroy syntyi Plantationin kaupungissa eteläisessä Floridassa 23. tammikuuta 1998. Hänen äitinsä oli lapsen saadessaan vasta teini-ikäinen ja oli tekemisissä poikansa kanssa vain ajoittain. Onfroy kasvoi isoäitinsä ja perheen tuttavien luona. Kouluaikoinaan Onfroylla oli ongelmia väkivallan kanssa ja hänet erotettiin peruskoulusta tappelemisen takia. Myöhäisessä vaiheessa teini-ikää hän asui räppäri Denzel Curryn kanssa.

Musiikkiura
-----------

Onfroy alkoi teini-ikäisenä keskittyä musiikin tekemiseen. Hänen edustamansa musiikkityyli on tunnettu nimellä SoundCloud Rap, jonka on kuvailtu yhdistävän piirteitä esimerkiksi hardcore hip hopista, grungesta ja indie-musiikista. Hänen debyyttialbuminsa *17* kappaleet käsittelivät muun muassa masennusta ja ahdistusta. Albumista tuli suosittu ja se ylsi Yhdysvaltain albumilistalla toiselle sijalle. Suosion siivittämänä Onfroy solmi kuuden miljoonan dollarin levytyssopimuksen oman levy-yhtiönsä ja Caroline Recordsin välillä.

Menestyksensä ohella Onfroylla oli jatkuvia ongelmia lain kanssa. Häntä oli syytetty esimerkiksi raskaana olleen naisen pahoinpitelystä, kotiväkivallasta ja oikeudenkäynteihin liittyviin todistajiin vaikuttamisesta. Onfroyta ei kuitenkaan tuomittu, ja hän itse kutsui syytteitä tekaistuiksi. Huomiota herätti myös vuonna 2017 julkaistu musiikkivideo, jossa kuvataan valkoihoisen lapsen hirttämistä. Onfroy itse kuitenkin huomautti, että lapsi elää edelleen, kun taas videolla nähdyt kolme tummaihoista ihmistä, kuten Emmett Till ja Philando Castile, kuolivat ihan oikeasti. Kohuista huolimatta Onfroyn toinen albumi *?* nousi julkaisun jälkeen maaliskuussa 2018 Billboard 200 -listalla ykköseksi.

Kuolema
-------

18. kesäkuuta 2018 Onfroyta ammuttiin moottoripyöräkaupan ulkopuolella Floridassa. Tämä tapahtui Onfroyn ollessa BMW i8 -merkkisessä autossaan. Ampumisesta on pidätetty neljä henkilöä, joista silminnäkijöiden mukaan ainakin kaksi ampui. Ampujat myös varastivat räppärin Louis Vuitton -merkkisen laukun, jossa oli 50 000 USA:n dollaria. Onfroy kuoli saamiinsa vammoihin ja julistettiin kuolleeksi sairaalassa.

Diskografia
-----------

*Pääartikkeli: XXXTentacionin diskografia*
### Studioalbumit

* *17*  (2017)
* *?*  (2018)
* *Skins*  (2018)
* *Bad Vibes Forever* (2019)
* *LOOK AT ME: THE ALBUM* (2022)

### Mixtapet

* *XXX* (2014)
* *Revenge* (2017)

### EP:t

* *Ice Hotel* (2014)

* rare (2014)
* ItWasntEnough (2016)
* Willy Wonka Was a Child Murderer (2016)

Lähteet
-------

1. ↑  XXXTentacion's Son Gekyume Onfroy Is Born XXL Magazine. Viitattu 13.2.2019. (englanniksi)
2. 1 2  XXXTENTACION - Biography & History *AllMusic*. Viitattu 22.6.2018. (englanniksi)
3. ↑  Soundcloud-räppäristä maailman valloituksen reunalle – XXXTentacion räppäsi masennuksesta ja haastoi riitaa Instagramissa *Yle*. Viitattu 22.6.2018.
4. ↑  Xxxtentacion Discography at Discogs *Discogs*. Viitattu 19.6.2018. (englanniksi)
5. ↑  Yhdysvaltalaisräppäri kuoli ampumavälikohtauksessa – oli määrä esiintyä Suomessa tänä kesänä *MTV*.  Arkistoitu 22.6.2018. Viitattu 22.6.2018.
6. 1 2 3  Mark Savage: XXXTentacion: The troubled talent of a volatile rap star *BBC Entertainment & Arts*. BBC. Viitattu 19.6.2018. (englanniksi)
7. ↑  Tarpley Hitt: The Real Story of South Florida Rapper XXXTentacion *Miami New Times*. Viitattu 19.6.2018. (englanniksi)
8. 1 2  Rapper XXXTentacion, shot to death in driver’s seat of electric BMW, was no stranger to legal trouble *Orange County Register*.  19.6.2018.  Arkistoitu 19.6.2018. Viitattu 13.10.2018.
9. ↑  Jon Blistein: XXXTentacion Killing: Fourth Suspect Arrested *Rolling Stone*.  8.8.2018.  Arkistoitu 26.8.2018. Viitattu 13.10.2018.

Aiheesta muualla
----------------

* Kuvia tai muita tiedostoja aiheesta **XXXTentacion** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Suomi (KANTO)
* Yhdysvallat
* Japani
* Puola

 |
|  |
| Taiteenala | 
* MusicBrainz

 |

 |